《西陵峡》
清代·左辅

寒山主西陵，云外见积石。垂崖盘千层，一气转地脉。

古藤捎天盘，飞流界空白。划然开瞿唐，万水如矢激。

猿鸟堕危梯，鱼龙齧粉壁。阴阴夔巫间，千古雷雨黑。

沈犀魇水怪，事幻理难格。圣人不任智，事事有开辟。

淫预戒舟航，功大非假力。吾将撇舟去，三叹此遗迹。

作者简介：左辅（1751—1833）字仲甫，一字蘅友，号杏庄，江苏阳湖人。乾隆进士。以知县官安徽，治行素著，能得民心。嘉庆间，官至湖南巡抚。辅工诗词古文，著有《念菀斋诗、词、古文、书牍》五种，传于世。